**Munuais- / maksakystapunktio ja skleroterapia**

**Ajanvaraus**     .    .20    , klo     :

Ilmoittaudu päiväsairaalassa \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Tutkimuspaikka**

Kainuun keskussairaala, kuvantaminen, angiografiahuone.

Jätä korut ja arvoesineet kotiin.

**Tutkimukseen valmistautuminen**

Toimenpidettä varten sinusta otetaan veren hyytymiseen liittyviä laboratoriokokeita, jotka eivät saa olla yli 3 vrk vanhempia.

Mikäli sinulla on verenohennuslääkitys, lääkkeiden tauot suunnitellaan ajanvarauksen yhteydessä. Muut päivittäiset lääkärin määräämät lääkkeetvoit ottaa pienen nestemäärän kanssa normaalisti. Tarkista tarvittaessa aspiriinia sisältävän lääkityksen tauotus lähettävästä yksiköstä.

Jos olet allerginen varjoaineelle (jodi) tai puudutusaineelle, ota kutsun lähettäneeseen yksikköön yhteyttä etukäteen.

Ole syömättä ja juomatta ja tupakoimatta 6 tuntia ennen toimenpidettä.

Ennen toimenpidettä sinulle laitetaan laskimokanyyli käsivarren laskimoon mahdollista nesteytystä ja lääkitystä varten.

**Tutkimuksen kulku**

Kuvantamisen röntgenhoitajat valmistelevat sinut toimenpiteeseen, avustavat radiologia ja seuraavat vointiasi koko toimenpiteen ajan. Valmistelu mukaan lukien toimenpide kestää noin 1.5 - 2 tuntia. Nesterakkulan huuhteleminen alkoholilla voi aiheuttaa kiputuntemuksia, mutta tarvittaessa teille annetaan kipulääkettä.

Radiologi tarkistaa nesterakkulan koon ja sijainnin ultraäänellä. Iho ja pistoreittiä puudutetaan nesterakkulan kohdalta. Radiologi vie dreenin ultraääniohjauksessa iholta suoraan nesterakkulaan ja tyhjentää sen ruiskulla imemällä. Jotta nesterakkula voidaan huuhdella alkoholilla, siitä ei saa olla yhteyttä verenkiertoon, sappiteihin tai virtsateihin. Tämän varmistamiseksi dreenin kautta ruiskutetaan jodipitoista varjoainetta ja kuvataan nesterakkulaa eri puolilta.

Alkoholin ruiskuttamisen jälkeen sinun tulee maata selällään, vatsallaan ja kummallakin kyljellä aina viisi minuuttia puolellaan, jotta nesterakkula huuhtoutuisi joka puolelta. Tämä toistetaan yleensä 2-3 kertaa. Viimeisen huuhtelun jälkeen nesterakkula tyhjennetään ja dreeni poistetaan.

**Jälkitoimenpiteet**

Toimenpiteen jälkeen olet vuodelevossa n. 6 tuntia ja sinua tarkkaillaan hoitavassa yksikössä (verenpaineen/ pulssin ja yleisvoinnin tarkkailu). Toimenpiteen jälkeen saat syödä ja juoda. Pidä pistopaikan haavalappu kuivana kaksi vuorokautta. Vältä viikon ajan raskaita ponnisteluja.

**Yhteystiedot**

Perumattomasta ajasta peritään sakkomaksu. Peruminen on tehtävä viimeistään edellisenä päivänä klo 12 mennessä lähettävän yksikön takaisinsoittonumeroon: \_\_\_\_\_\_\_\_\_\_\_\_\_\_\_\_\_

Kuvantamisessa on käytössä oma takaisinsoittojärjestelmä puh. 040 153 3240. Tutkimukseen valmistautumiseen liittyvissä asioissa soittoaikamme on maanantaista torstaihin kello 7.30 – 16 sekä perjantaisin ja arkipyhien aattoina kello 7.30 – 15*.* Soitamme sinulle takaisin samana päivänä tai viimeistään seuraavan työpäivän aikana.